
[bookmark: TextBodyBegin]Europa-Parlamentet,
–	der henviser til forretningsordenens artikel 144, stk. 5, og artikel 132, stk. 4,
A.	der henviser til, at over 800 personer blev henrettet i Iran i 2023, hvilket er det højeste tal siden 2015, og at over 500 demonstranter blev dræbt som led i den igangværende undertrykkelse af bevægelsen "Kvinde, Liv, Frihed"; der henviser til, at mindretal er uforholdsmæssigt hårdt ramt;
B.	der henviser til, at appellen fra Mohammad Ghobadlou, en 23-årig med intellektuelle handicap, mod hans dødsdom blev afvist den 23. januar 2024, og at han blev henrettet; der henviser til, at hans uretfærdige rettergang blev skæmmet af påstande om tortur og hemmeligholdelse;
C.	der henviser til, at UNHRC har rapporteret, at mindst 54 mennesker blev henrettet i januar 2024; der henviser til, at mindst 11 fanger, herunder Anwar Khezri, Kamran Sheikheh og Khosrow Basharat, ifølge Human Rights Watch i øjeblikket er i fare for at blive henrettet;
D.	der henviser til, at Iran rutinemæssigt anvender gidseldiplomati som et udenrigspolitisk redskab;
[bookmark: _GoBack]1.	fordømmer på det kraftigste henrettelser af fredelige demonstranter i Iran, herunder Mohammad Ghobadlou; beklager regimets omfattende brug af dødsstraf for at terrorisere samfundet og gøre en ende på protester; understreger, at dette udgør statssanktioneret drab; opfordrer indtrængende Iran til at omstøde alle dødsdomme og helt afskaffe dødsstraffen; gentager sin stærke modstand mod dødsstraf til enhver tid og under alle omstændigheder; støtter fuldt ud den kampagne for afskaffelse af dødsdom, der blev iværksat af den fængslede modtager af Nobels fredspris Narges Mohammadi; gentager sin urokkelige støtte til den iranske bevægelse "Kvinde, Liv, Frihed";
2.	opfordrer til betingelsesløs og øjeblikkelig løsladelse af alle, der vilkårligt er på dødsgangen, og af alle samvittighedsfanger, herunder EU-borgere, navnlig Ahmadreza Djalali og Johan Floderus;
3.	opfordrer til en ny og modig EU-strategi for Iran, herunder bekæmpelse af landets gidseldiplomati;
4.	gentager sin urokkelige opfordring til Rådet om at udpege Den Islamiske Revolutionsgarde som en terrororganisation og indføre yderligere EU-sanktioner mod embedsmænd og enheder, der er involveret i alvorlige krænkelser af menneskerettighederne, herunder den øverste leder, præsidenten og rigsadvokaten;
5.	gentager sin fordømmelse af Irans brutale undertrykkelse af fredelige demonstranter, navnlig kvinder og mindretal; opfordrer til en upartisk, uafhængig og gennemsigtig undersøgelse af påstande om menneskerettighedskrænkelser mod demonstranter;
6.	opfordrer Iran til at sikre retfærdige rettergange; fordømmer de forfærdelige fængselsforhold, den udbredte brug af tortur, herunder seksuel vold, og den manglende adgang til lægebehandling og advokatbistand;
7.	opfordrer indtrængende medlemsstaterne til at overvåge retssager og tilrettelægge besøg i fængsler, hvor samvittighedsfanger tilbageholdes, herunder EU-borgere, i overensstemmelse med EU's retningslinjer vedrørende menneskerettighedsforkæmpere;
8.	opfordrer medlemsstaterne til at indlede strafferetlige efterforskninger af embedsmænd, der er ansvarlige for alvorlige krænkelser af menneskerettighederne, herunder under universel jurisdiktion;
9.	opfordrer indtrængende Kommissionen til at øge den tekniske og budgetmæssige støtte til et stærkt og uafhængigt iransk civilsamfund; opfordrer medlemsstaterne til at lette opnåelse af visa, asyl og nødtilskud til dem, der har brug for at flygte fra Iran;
10.	opfordrer medlemsstaterne til at støtte fornyelsen af mandaterne for FN's særlige rapportør om Iran og den uafhængige internationale undersøgelsesmission på den kommende samling i FN's Menneskerettighedsråd;
[bookmark: TextBodyEnd]11.	pålægger sin formand at sende denne beslutning til Rådet, Kommissionen, næstformanden/den højtstående repræsentant og de iranske myndigheder.

